Opetus- ja kulttuuriministeriö (OKM) haluaa selvittää, millaista yhteistyötä suomalaisilla liikuntajärjestöillä ja ulkomaisilla peliyhtiöillä on. OKM:ssä ollaan huolestuneita mahdollisesta rahapelilainsäädännön kiertämisestä, ministeriö tiedotti.

Kulttuuri- ja asuntoministeri Pia Viitanen (sd.) nimitti liikunnan vastuualueen johtaja Harri Syväsalmen selvittämään, mitä ulkomaisten peliyhtiöiden ja suomalaisten järjestöjen yhteistyö käytännössä on, ja onko tässä yhteistyössä mahdollisuus kiertää suomalaista lainsäädäntöä.

Selvityksen on määrä valmistua syyskuun loppuun mennessä.

Viitasen mielestä Suomen rahapelijärjestelmä Veikkauksen, RAY:n ja Fintoton toteuttamana toimii hyvin.

- Esimerkiksi Veikkaus tulouttaa vuosittain satoja miljoonia euroja suomalaiselle kulttuurille, liikunnalle, tieteelle ja nuorisotyölle. On tärkeää, että tätä järjestelmää ei murenneta varsinkaan sisältäpäin, ministeri Viitanen tiedotti.